
Ministru kabineta sēdes protokollēmums

Rīkojuma projekts "Par pedagogu zemākās darba samaksas likmes  pieauguma grafiku laikposmam no 2023. gada 1. septembra līdz 2025. gada 31. decembrim"

· 1. Pieņemt iesniegto rīkojuma projektu.
· 2. Pieņemt zināšanai, ka, lai nodrošinātu rīkojuma projekta izpildi, indikatīvi papildu nepieciešamais finansējums 2023. gadam ir 11 861 055 euro, 2024. gadam no 2023. gada 1.septembra palielinātās pedagogu darba samaksas nodrošināšanai - 35 678 985 euro, savukārt pedagogu darba samaksas palielinājumam no 2024.gada 1.janvāra nepieciešamais finansējums tiks noteikts atbilstoši zemākās mēneša darba algas likmes palielinājumam. 
· 3. Lai nodrošinātu šī protokollēmuma 2.punktā noteikto nepieciešamo finansējumu 2023.gadā, noteikt, ka
· 3.1. papildus nepieciešamais finansējums akadēmiskā personāla atlīdzībai 2 821 222 euro apmērā ir nodrošināms Izglītības un zinātnes ministrijai apstiprinātā prioritārā pasākuma “Augstākā izglītība” ietvaros;
· 3.2. pārējais nepieciešamais finansējums 9 039 833 euro apmērā tiek nodrošināts no valsts budžeta programmas 02.00.00 "Līdzekļi neparedzētiem gadījumiem".
· 4. Noteikt, ka 3.2.punktā minētais finansējums tiek atjaunots  valsts budžeta programmā 02.00.00 "Līdzekļi neparedzētiem gadījumiem" atbilstoši Ministru prezidenta 2024.gada 24.marta rezolūcijā 23-MPI-16 noteiktajam.
· 5. Lai nodrošinātu papildu nepieciešamo finansējumu 2024. gadam no 2023. gada 1.septembra palielinātās pedagogu darba samaksas nodrošināšanai, Finanšu ministrijai, sagatavojot likumprojektu “Par valsts budžetu 2024. gadam un budžeta ietvaru 2024., 2025. un 2026. gadam” samazināt budžeta resorā “74. Gadskārtējā valsts budžeta izpildes procesā pārdalāmais finansējums” programmā 02.00.00 "Līdzekļi neparedzētiem gadījumiem" plānoto finansējumu 2024. gadam un turpmāk ir gadu par 35 678 985 euro.
· 6. Lai veicinātu efektīvu finanšu līdzekļu, cilvēkkapitāla resursu un iestāžu infrastruktūras izmantošanu un veidotu reģiona un novada demogrāfiskajai situācijai atbilstošu izglītības iestāžu tīklu:
· 6.1. Izglītības un zinātnes ministrijai aicināt Saeimu apstiprināt iesniegtos grozījumus Izglītības likumā, kuri paredz Izglītības likumu papildināt ar deleģējumu Ministru kabinetam noteikt kritērijus un kārtību, kādā valsts piedalās pašvaldību, valsts augstskolu un privāto vispārējās izglītības iestāžu vispārējās pamatizglītības programmu īstenošanā iesaistīto pedagogu darba samaksas finansēšanā;
· 6.2. Izglītības un zinātnes ministrijai līdz 2023.gada 15.jūlijam iesniegt Ministru kabineta noteikumu projektu par kritērijiem un kārtību, kādā valsts piedalās pašvaldību, valsts augstskolu un privāto vispārējās izglītības iestāžu vispārējās pamatizglītības programmu īstenošanā iesaistīto pedagogu darba samaksas finansēšanā.
· 7. Izglītības un zinātnes ministrijai jautājumu par papildus nepieciešamo finansējumu 2024. gadam un turpmākajiem gadiem iesniegt izskatīšanai Ministru kabinetā likumprojekta par valsts budžetu kārtējam gadam un vidēja termiņa budžeta ietvaru nākamajiem gadiem sagatavošanas un izskatīšanas procesā, ņemot vērā rīkojuma 3.punktā noteikto.
· 8. Izglītības un zinātnes ministrijai sadarbībā ar Kultūras ministriju, Latvijas Izglītības un zinātnes darbinieku arodbiedrību, Latvijas Pašvaldību savienību un Latvijas Izglītības vadītāju asociāciju izvērtēt grozījumu nepieciešamību normatīvajos aktos saistībā ar pedagogu slodzes līdzsvarošanu, tai skaitā, vienojoties par laika periodu (nedēļa vai gads), kurā tiek izvērtēts slodzes sastāvs, un, ja nepieciešams izglītības un zinātnes ministram līdz 2023. gada 31. maijam iesniegt attiecīgo normatīvo aktu grozījumu projektu Ministru kabinetā.
· 9. Izglītības un zinātnes ministrijai izvērtēt grozījumu nepieciešamību Ministru kabineta 2016. gada 5. jūlija noteikumos Nr. 445 "Pedagogu darba samaksas noteikumi", ņemot vērā, ka  izglītības iestāžu vadītāju, viņu vietnieku un struktūrvienību vadītāju zemākā vienas stundas likme nevar būt mazāka par pedagoga zemākās darba algas vienas stundas likmi un, ja nepieciešams, izglītības un zinātnes ministram līdz 2023. gada 31. maijam un turpmāk katru gadu līdz 1. decembrim iesniegt Ministru kabinetā minēto noteikumu grozījumu projektu.
· 10. Izglītības un zinātnes ministrijai izvērtēt profesionālās izglītības iestāžu pedagogu kopējo darba slodzi gadā un nepieciešamības gadījumā sagatavot un izglītības un zinātnes ministram līdz 2023.gada 31. maijam iesniegt Ministru kabineta 2016.gada 5.jūlija noteikumu Nr.445 ,,Pedagogu darba samaksas noteikumi" grozījumu projektu Ministru kabinetā.
· 11. Izglītības un zinātnes ministrijai izstrādāt un izglītības un zinātnes ministram līdz 2023. gada 1. novembrim iesniegt Ministru kabinetā Augstskolu likuma grozījumus, lai nodrošinātu augstākās izglītības finansēšanas modeļa maiņu, tostarp paredzot institucionālā augstākās izglītības finansējuma pieejas ieviešanu, sākot ar 2024. gadu, lai nodrošinātu kvalitatīvu un efektīvu augstākās izglītības sistēmu.
· 12. Izglītības un zinātnes ministrijai sagatavot un izglītības un zinātnes ministram līdz 2025.gada 1.maijam iesniegt Ministru kabinetā informatīvo ziņojumu par vispārējās pamatizglītības un vispārējās vidējās izglītības programmu finansēšanas modeli. 

